Povjerenstvo za tumačenje odredbi i praćenje primjene Kolektivnog ugovora za djelatnost srednjeg školstva u Kantonu Središnja Bosna na prvoj/konstituirajućoj sjednici, održanoj 19. rujna 2023. godine, konsenzusom donosi

**P O S L O V N I K O R A D U
POVJERENSTVA ZA TUMAČENJE ODREDBI
I PRAĆENJE PRIMJENE
KOLEKTIVNOG UGOVORA
ZA DJELATNOST SREDNJEG ŠKOLSTVA
U KANTONU SREDIŠNJA BOSNA**

Članak 1.

**(Osnova za djelovanje Povjerenstva)**

Povjerenstvo za tumačenje odredbi i praćenje primjene Kolektivnog ugovora za djelatnost srednjeg školstva u Kantonu Središnja Bosna (u daljnjem tekstu: Povjerenstvo) definirano je člankom 54. Kolektivnog ugovora za djelatnost srednjeg školstva u Kantonu Središnja Bosna („Službene novine Kantona Središnja Bosna, broj: 5/23 i 6/23; u daljnjem tekstu: Kolektivni ugovor), a imenovano Rješenjem o imenovanju članova zajedničkog Povjerenstva za tumačenje odredbi i praćenje primjene Kolektivnog ugovora za djelatnost srednjeg školstva u Kantonu Središnja Bosna, broj 01-04.3-6859/23 od 7. rujna 2023. godine, na 13. sjednici Vlade Kantona Središnja Bosna, održanoj 7. srpnja 2023. godine.

Članak 2.

**(Prva/konstituirajuća sjednica)**

(1) Prva sjednica Povjerenstva ujedno je i konstituirajuća.

(2) Na prvoj sjednici Povjerenstvo bira predsjednika i zamjenika predsjednika Povjerenstva, koji ne mogu biti iz reda iste ugovorne strane (sindikata ili Vlade Kantona Središnja Bosna).

(3) Predsjednik Povjerenstva zakazuje sjednice i koordinira radom Povjerenstva.

(4) U slučaju odsutnosti predsjednika Povjerenstava, poslove iz stavka (3) ovog članka obavlja zamjenik predsjednika Povjerenstva.

Članak 3.

**(Održavanje sjednica)**

(1) Sjednica Povjerenstva održava se najkasnije u roku od 30 dana od dana zaprimanja zahtjeva za tumačenje odredbi Kolektivnog ugovora.

(2) Uvjeti za održavanje sjednice stečeni su ako je na sjednici prisutna natpolovična većina, odnosno minimalno pet članova Povjerenstva.

(3) Nakon održane sjednice Povjerenstva predsjednik Povjerenstva dužan je sastaviti skraćeni zapisnik sjednice.

Članak 4.

**(Utvrđivanje tumačenja)**

(1) Tumačenje odredbi Kolektivnog ugovora donosi se na sjednici Povjerenstva u pravilu konsenzusom.

(2) Odluka o tumačenju pravomoćna je ako je **za** odluku glasala najmanje natpolovična većina, odnosno minimalno pet članova Povjerenstva.

(3) Odluka o tumačenju iz stavka (2) ovoga članka pravomoćna je pod uvjetom da je predsjednik Povjerenstva uredno informirao sve članove Povjerenstva, e-mailom, o terminu održavanja sjednice Povjerenstva.

(4) Povjerenstvo je obvezano u roku od 30 dana od dana primitka zahtjeva za tumačenje dostaviti tumačenje ili odgovor na postavljeni zahtjev/upit.

Članak 5.

**(Dostava zahtjeva)**

(1) Zahtjev za tumačenje odredbi Kolektivnog ugovora dostavlja se u pisanoj formi na protokol Ministarstva obrazovanja, znanosti, mladih, kulture i športa (u daljnjem tekstu: Ministarstvo), sa signaturom 01, a predsjednik Povjerenstva obvezuje se preuzeti ga.

(2) Predsjednik Povjerenstva ima obvezu osigurati da svi članovi Povjerenstva prije održavanja sjednice dobiju u elektroničkoj formi istu verziju upita, na osobni e-mail, uz poziv za sjednicu Povjerenstva.

Članak 6.

**(Potpisivanje odluka o tumačenju)**

(1) Odluke o tumačenje odredaba Kolektivnog ugovora potpisuju svi prisutni članovi Povjerenstva, a za imenovane odsutne članove u zagradi se navodi razlog odsutnosti.

(2) Odgovore na zahtjeve potpisuje predsjednik Povjerenstva.

Članak 7.

**(Pravna snaga tumačenja)**

Dano tumačenje Povjerenstva postaje sastavni dio Kolektivnog ugovora i obvezuje na primjenu te su ga dužne pridržavati se sve ugovorne strane, a objavljuje se na web-stranici Ministarstva u roku od sedam dana od dana donošenje odluke.

Članak 8.

**(Stupanje na snagu)**

Ovaj Poslovnik stupa na snagu danom donošenja, a potpisuju ga predsjednik i zamjenik predsjednika Povjerenstva, i bit će objavljen na web-stranici Ministarstva.

Travnik, 19. 9. 2023. godine

PREDSJEDNICA POVJERENSTVA

Katarina Velte

ZAMJENIK PREDSJEDNIKA POVJERENSTVA

Mehmed Parić